Norges Banks regionale nettverk: Venter at veksten øker fremover

Bedriftene i Norges Bank regionale nettverk melder om «moderat» vekst den siste tiden, men fremover ser de for seg at oppgangen tiltar. Det styrker troen på at Norges Bank vil heve renten i september.

UTSIKTER: Bedriftene i Norges Banks rapport Regionalt nettverk tror veksten vil stige fremover. Vis mer byoutline Foto: Norsk Hydro/NTB scanpix

Publisert: Oppdatert: 12. juni 2018 10:45 , Publisert: 12. juni 2018 10:03

Bedriftene som er spurt i denne runden sier at produksjonsveksten er litt svakere enn det de meldte i januar.

Men bedriftene venter at veksten vil tilta fremover, og forventningene er litt oppjustert fra januar.

Det skriver Norges Bank i den siste utgaven av rapporten Regionalt nettverk, en viktig temperaturmåler for norsk økonomi.

Der har 322 bedrifter blitt intervjuet om den økonomiske situasjonen.

Ifølge rapporten meldes det om stigende aktivitet i oljenæringen, i tillegg til utsikter til høyere igangsetting i boligmarkedet.

Samtidig er det fremdeles vekst i offentlig sektor.

De siste tre månedene har det vært god vekst i sysselsettingen, melder bedriftene.

Det er også flere som sier at kapasitetsbegrensningene har økt, og det er noe økning i andelen som melder om knapphet på arbeidskraft.

Les også Nordea ser vendepunkt etter ti år med ekstreme renter

– Alt klart for renteøkning

Ifølge Nordea peker nettverket mot at veksten nå er på 0,6 prosent per kvartal, men stigende til 0,7 prosent fremover.

Det er samlet sett omtrent som Norges Bank har ventet, ifølge sjefanalytiker Erik Bruce.

Informasjonen er viktig for Norges Bank når styringsrenten skal bestemmes, og dette er den siste nettverksrapporten før neste ukes rentemøte.

– Dagens undersøkelse peker mot en vekst i produksjonen på linje med Norges Bank, men raskere vekst i sysselsettingen, vurderer Bruce i en oppdatering.

Sjefanalytiker Erik Bruce i Nordea. Vis mer byoutline Foto: Vidar Ruud NTB scanpix

Tidligere har Norges Bank signalisert at styringsrenten kan heves til høsten, men svakere inflasjon enn ventet har skapt mer usikkerhet.

– Sterk vekst i produksjonen og sysselsettingen og økende tegn til høyere kapasitetsutnyttelse gjør oss mer sikker på at Norges Bank vil heve i september til tross for det svake inflasjonstallet, skriver sjefanalytikeren.

Han støttes av sjeføkonom Frank Jullum i Danske Bank, som peker på at oljeindustrien går bedre, annen industri er litt ned, mens bygg og anlegg gjør det noe bedre.

– Alt klart for renteøkning i september, skriver Jullum på Twitter.

Les også E24s regionale mini-nettverk: – Vi er optimister

Sterkeste oljevekst på tre år



Hos oljeleverandørene meldes det om moderat produksjonsvekst, og veksten er den sterkeste siden fallet i oljeprisen for tre år siden.

Det er høyest vekst i hjemmemarkedet, samtidig som flere peker på god vekst i nye ordrer. Fremover ventes det at veksten vil øke.

Fra bygg og anlegg er beskjeden at det har vært moderat vekst de siste tre månedene, og veksten har avtatt mer enn ventet i forrige runde.

Spesielt er det boligbyggingen som trekker ned, og det vises til mye snø og sen vår som forklaringsfaktorer.

Fremover ventes det derimot tiltagende vekst, spesielt bidrar økt omsetning av nye boliger positivt. Fortsatt er det likevel de offentlige investeringene i bygg og anleggsprosjekter som gir det største bidraget til veksten.

Les også Temperaturen stiger i norsk industri

Taper til netthandel



For varehandelen har omsetningen økt noe, men veksten er lavere enn i forrige rapport.

Det pekes blant annet på at utenlandsk netthandel og grensehandel har tatt markedsandeler, i tillegg til at sen vår har krympet omsetningen av sesongvarer.

Det neste halve året ventes det imidlertid at veksten vil stige.

Fra tjenesteytende næringer meldes det om markert vekst den siste perioden, drevet mye av økt etterspørsel fra husholdningene.

Bedriftene i sektoren ser for seg enda sterkere vekst mot husholdningene, men omtrent uendret vekst mot næringslivet.

Les også – Vi er optimister

Les også Norske bedrifter mer optimistiske enn på seks år

Les også Svakere inflasjon enn ventet: – Skaper usikkerhet om renteøkning

Her kan du lese mer om Regionalt nettverk Norges Bank